b"\n_START_ARTICLE_\nEstaci\xc3\xb3 de Carrilet (Men\xc3\xa0rguens)\n_START_SECTION_\nDescripci\xc3\xb3\n_START_PARAGRAPH_\nL'estaci\xc3\xb3 del carrilet de Men\xc3\xa0rguens es troba als afores del nucli, a uns 40 m al nord de la carretera local que enlla\xc3\xa7a amb el nucli de T\xc3\xa9rmens i pr\xc3\xb2xima a l'edifici ara abandonat de l'antiga companyia sucrera._NEWLINE_Es tracta d'una senzilla edificaci\xc3\xb3 de planta rectangular, amb construcci\xc3\xb3 de maons a les cantonades i eixos estructurals i panys de paret de pedra irregular recoberta d'un arrebossat de morter de cal\xc3\xa7. Les finestres i les portes s\xc3\xb3n d'arcs rebaixats emmarcats en ma\xc3\xb3 roig. En total hi ha 10 finestres, avui en dia tapiades, i tres portes, de les quals destaca per la seva grand\xc3\xa0ria la que afronta amb l'andana._NEWLINE_Una cornisa que es configura per la disposici\xc3\xb3 de maons en quatre nivells decreixents, separa el nivell de planta baixa d'un fris llis previ a la teulada, que era a doble vessant i amb el carener longitudinal. El capcer de les fa\xc3\xa7anes laterals presenten un front\xc3\xb3 triangular amb un ull de bou d'obra de ma\xc3\xb3 vist. La teulada est\xc3\xa0 actualment enrunada sobre l'interior abandonat de l'edifici._NEWLINE_Actualment l'interior \xc3\xa9s inaccessible a causa de l'esp\xc3\xa8s bardissar i l'acumulaci\xc3\xb3 de restes constructives caigudes. L'antiga andana est\xc3\xa0 coberta de sediment en el qual ha crescut l'herba per\xc3\xb2 encara se n'intueix l'extensi\xc3\xb3. L'edifici es troba cobert per la vegetaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa l\xc3\xadnia f\xc3\xa8rria de via estreta coneguda popularment com 'el carrilet' que unia Mollerussa amb Balaguer es va inaugurar l'any 1905. Tenia un brancal (anomenat l'Empalme) a Men\xc3\xa0rguens per al servei de la companyia sucrera d'aquesta poblaci\xc3\xb3. La l\xc3\xadnia va ser clausurada el 1951 quan havia perdut ja una de les finalitats que n'havien impulsat la construcci\xc3\xb3, ja que la sucrera de Men\xc3\xa0rguens s'havia traslladat a Monts\xc3\xb3."